NSB glemte lokomotivfører til toget
Pasasjerene på toget fra Kristiansand til Oslo påskeaften fikk like før avgang en nokså utradisjonell beskjed over høyttaleranlegget. For da toget skulle gå, fikk passasjerene vite at det ikke var satt opp noen lokomotivfører på jobb!Ifølge beskjeden ringte NSB nå rundt til lokførere på Sørlandet, for å finne en som kunne kjøre toget, forteller passasjer og musiker Tom Hugo Hermansen, til fvn.no. Etter en halv time hadde NSB funnet noen som ville ta en ekstravakt på påskeaften. Underveis kjørte den nye lokføreren inn deler av forsinkelsen, slik at toget ved ankomst i Oslo kun var 21 minutter forsinket.- Dette hadde skjedd en feil i tjenesteplanleggingen. Men man fikk ny lokfører på plass relativt kjapt, sier Mai-Bente Paulsen, kommunikasjonsrådgiver i NSB til VG Nett. - Hvordan klarer NSB å sette opp et tog til Oslo uten lokfører? - Fra tid til annen skjer det slike feil, som selvsagt ikke skal skje. Vi vil gå gjennom våre rutiner i dette tilfellet, men prioriterte først å få på plass en lokfører raskt, sier Paulsen.
Først da toget skulle gå fra Kristiansand, begynte NSB å ringe rundt for å finne en fører til lokomotivet.